Hallituksen esitys eduskunnalle laiksi postilain muuttamisesta

esityksen pääasiallinen sisältö

Esityksessä ehdotetaan normien purkamiseksi ja kilpailun edistämiseksi postilakia muutettavaksi siten, että valtioneuvoston myöntämistä postitoimiluvista luovutaan ja siirrytään ilmoituksenvaraiseen postitoimintaan.

Esityksessä ehdotetaan, että kirjelähetyksiä koskeva postitoiminta edellyttäisi ilmoitusta Viestintävirastoon.

Toiminnan harjoittajan on ennen toiminnan aloittamista tehtävä sähköisesti ilmoitus Viestintävirastolle. Ilmoituksessa sen olisi annettava kaikki valvonnan kannalta tarpeelliset yrityksen tai yhteisön yksilöinti- ja yhteystiedot sekä kuvaus harjoitettavasta toiminnasta. Esityksen mukaan ilmoituksessa annettuihin tietoihin vaikuttavista toiminnan muutoksista ja toiminnan lopettamisesta olisi viipymättä ilmoitettava Viestintävirastolle.

Esityksessä ehdotetaan, että Viestintävirasto pitäisi julkista luetteloa ilmoituksen tehneistä toimijoista. Viestintäviraston tulisi antaa vahvistus ilmoituksen vastaanottamisesta viikon kuluessa ja kerrottava postilakiin perustuvat oikeudet ja velvollisuudet, jotka koskevat ilmoitettua toimintaa Suomessa.

Lisäksi ehdotetaan, että lakiin lisättäisiin nykyisin valtioneuvoston postiyrityksille myöntämiin toimilupiin asettamat velvollisuudet järjestää osoitteenmuutos- ja jakelunkeskeytyspalvelu sekä velvollisuus merkitä postilähetykset siten, että ne ovat tunnistettavissa ja erotettavissa muiden postiyritysten lähetyksistä.

Laki on tarkoitettu tulemaan voimaan 1 päivänä kesäkuuta 2016

—————

sisällys

[esityksen pääasiallinen sisältö 1](#_Toc430852852)

[sisällys 2](#_Toc430852853)

[yleisperustelut 3](#_Toc430852854)

[1 Johdanto 3](#_Toc430852855)

[2 Nykytila 3](#_Toc430852856)

[2.1 EU:n lainsäädäntö 3](#_Toc430852857)

[2.2 Kansallinen lainsäädäntö 3](#_Toc430852858)

[2.3 Käytäntö 4](#_Toc430852859)

[3 Esityksen tavoitteet ja keskeiset ehdotukset 5](#_Toc430852860)

[4 Esityksen vaikutukset 5](#_Toc430852861)

[4.1 Taloudelliset vaikutukset 6](#_Toc430852862)

[4.2 Vaikutukset viranomaisten toimintaan 6](#_Toc430852863)

[4.3 Yhteiskunnalliset vaikutukset 6](#_Toc430852864)

[5 Asian valmistelu 7](#_Toc430852865)

[yksityiskohtaiset perustelut 7](#_Toc430852866)

[1 Lakiehdotusten perustelut 7](#_Toc430852867)

[2 Voimaantulo 10](#_Toc430852868)

[3 Suhde perustuslakiin ja säätämisjärjestys 10](#_Toc430852869)

[3.1 Elinkeinonvapaus 10](#_Toc430852870)

[3.2 Säätämisjärjestyksen arviointi 11](#_Toc430852871)

[Lakiehdotus 12](#_Toc430852872)

[postilain muuttamisesta 12](#_Toc430852873)

[Liite 16](#_Toc430852874)

[Rinnakkaisteksti 16](#_Toc430852875)

[postilain muuttamisesta 16](#_Toc430852876)

yleisperustelut

1. Johdanto

Postilain uudistaminen perustuu pääministeri Sipilän hallitusohjelman kärkihankkeisiin normien purkamiseksi, säädösten sujuvoittamisen ja kilpailukyvyn vahvistamisen näkökulmasta. Postilain (415/2011) uudistaminen on osa hallitusohjelman mukaista henkilö-, posti- ja tavarankuljetuksia koskevan lainsäädännön kokonaisuudistusta.

Postitoiminnan toimialan ja harjoitetun liiketoiminnan luonne on ollut jo 2000-luvun alkupuolelta asti voimakkaassa murroksessa tiedonvälityksen digitalisoituessa ja ihmisten ajankäyttötottumusten muuttuessa. Perinteisen postitoiminnan merkitys on vähentynyt sähköisen kaupankäynnin lisääntymisen seurauksena samalla kun logistiikan ja pakettijakelun rooli on kasvanut. Jatkuvasti monipuolistuvilla sähköisillä ratkaisuilla on voimakas, perinteistä paperipostia korvaava vaikutus. Kirjelähetysten määrän voimakkaampi laskuvaihe alkoi vuonna 2009, jolloin vuosittainen volyymi pieneni noin 2 prosenttia. Lasku kuitenkin kiihtyi edelleen niin, että vuonna 2012 osoitteellinen kirjeposti väheni 4 prosenttia ja vuonna 2013 6 prosenttia. Vuonna 2014 lasku oli jo noin 9 prosenttia. Yritykset ja yhteisöt ovat ylivoimaisesti suurin kirjeitä lähettävä taho ja näiden siirtyessä sähköisiin palveluihin muutokset kirjeiden kokonaisvolyymeissa ovat suuria. Erityisesti sähköinen laskutus on vähentänyt kirjepostin määrää merkittävästi.

Tällä hallituksen esityksellä pyritään luomaan jo tällä hetkellä toimiville ja potentiaalisille postiyrityksille edellytyksiä kehittää toimintaansa ja palvelujaan vastaamaan muuttuvaa liiketoimintaympäristöä. Siten mahdollistetaan turvallisten, kattavien ja laadukkaiden postipalveluiden säilyminen koko Suomessa myös tulevaisuudessa.

1. Nykytila
   1. EU:n lainsäädäntö

Euroopan unionissa postitoimintaa säännellään Euroopan parlamentin ja neuvoston direktiivissä 97/67/EY yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä (97/67EY, sellaisena kuin se on muutettuna direktiiveillä 2002/39/EY ja 2008/6/EY). Postidirektiivillä on toteutettu yhteisön postimarkkinoiden asteittainen yhdenmukaistaminen ja sillä on pyritty sisämarkkinoiden kehittämisen lisäksi takaamaan kaikissa jäsenvaltioissa kaikkien käyttäjien saatavilla oleva kohtuuhintainen ja tietyt laatuvaatimukset täyttävä postin yleispalvelu.

Postidirektiivin eräs tavoite oli avata postimarkkinat täysimittaisesti kilpailulle. Postitoiminnan säätäminen luvanvaraiseksi on sallittu EU:n postidirektiivin nojalla. Direktiivin 9 artiklan mukaan luvanvaraisuus voidaan toteuttaa jäsenmaissa joko yleisvaltuutuksella tai yksittäisellä toimiluvalla. Yleisvaltuutus voi perustua joko yleiseen lainsäädäntöön tai yleiseen toimilupaan, joka on samanlainen kaikille postitoiminnan harjoittajille. Yksittäinen toimilupa puolestaan voi direktiivin mukaan sisältää toiminnan harjoittajalle asetettuja erityisiä oikeuksia ja velvollisuuksia. Merkittävin ero yleisvaltuutuksen ja yksittäisen toimiluvan välillä on se, että yksittäisen toimiluvan ollessa käytössä, saa toiminnan harjoittaja aloittaa toimintansa vasta saatuaan luvan valvontaviranomaiselta.

* 1. Kansallinen lainsäädäntö

Vuonna 2011 voimaantulleen postilain tarkoituksena on turvata postipalveluiden ja erityisesti yleispalvelun saatavuus tasapuolisin ehdoin koko maassa. Postilakia sovelletaan postin yleispalvelun ja muiden postipalvelujen tarjoamiseen. Lakia ei sovelleta sellaisen palvelun tarjoamiseen, joka koskee: 1) sanoma- ja aikakauslehtiä; 2) osoitteettomia lähetyksiä; 3) kirjelähetyksiä, jos toiminta on pienimuotoista, taloudelliselta merkitykseltään vähäistä sekä laajuudeltaan sellaista, että sillä ei ole yleispalvelun saatavuuden kannalta olennaista merkitystä; 4) kirjelähetysten kuriiripalvelua; 5) postipaketteja, jotka eivät kuulu yleispalveluun; tai 6) elinkeinonharjoittajan omaan toimintaan tarvittavaa tai liittyvää postitoimintaa.

Toimilupajärjestelmä on koottu postilain 2 lukuun - postipalvelujen tarjoaminen. Lain mukaan postipalveluiden tarjonta edellyttää toimilupaa, jonka myöntää valtioneuvosto. Toimilupia ei julisteta haettaviksi, vaan ne ovat vapaasti haettavissa. Lain mukaan toimilupaa koskeva päätös on tehtävä kolmen kuukauden kuluessa hakemuksen saapumisesta. Toimilupa on myönnettävä, jos hakija on yritys tai yhteisö, jolla on 1) riittävät taloudelliset voimavarat huolehtia postiyrityksen velvollisuuksista, 2) hakijalla on kyky säännölliseen toimiluvan mukaiseen toimintaan, 3) hakijan kykyä noudattaa postitoimintaa koskevia säännöksiä ei ole syytä epäillä ja 4) haettu toimilupa-alue on toiminnallisesti ja hallinnollisesti yhtenäinen.

Tällaisen toimilupajärjestelmän tarkoitus on arvioida toimijoiden perusedellytykset ennen toiminnan aloittamista, mutta menettely ei kuitenkaan saa aiheuttaa tarpeetonta hallinnollista taakkaa alalla toimiville yrityksille tai muodostua alalle tulon esteeksi. Useat tahot, kuten Kilpailuvirasto ja EU:n komissio, ovat kiinnittäneet huomiota kansallisiin postitoimintaa koskeviin lupamenettelyihin ja edellytyksiin sekä niiden mahdollisiin alalle tulon kynnystä nostaviin vaikutuksiin.

Toimiluvan myöntämisessä on kyse lakiin sidotusta oikeusharkinnasta. Toimilupa tulee myöntää kaikille sellaisille hakijoille, jotka täyttävät postilaissa tarkoitetut perusedellytykset. Tällainen sääntely ei jätä toimilupaviranomaiselle harkintavaltaa, joten toimiluvan myöntämisessä ei ole kyse tarkoituksenmukaisuusharkinnasta.

Toimiluvanvaraisuus on poikkeus perustuslain 18 §:n 1 momentissa säädetystä elinkeinonvapaudesta. Postilakia valmisteltaessa toimilupajärjestelmä nähtiin tarpeelliseksi, jotta lain tarkoitus pystytään toteuttamaan. Yleispalveluvelvollisuutta ei enää postilain mukaan aseteta toimiluvassa, vaan Viestintäviraston päätöksellä ja yleispalveluvelvollisuus voidaan kuitenkin asettaa vain toimiluvan haltijalle. Toimilupajärjestelmää perusteltiin postilakia valmisteltaessa myös siten, että se mahdollistaa toisaalta sen, että muidenkin postitoiminnan harjoittajien kuin yleispalveluntarjoajan perusedellytykset toiminnan harjoittamiseen arvioidaan ennen toiminnan aloittamista.

Postilain 9 §:n 6 momentin mukaan postiyritykselle voidaan toimiluvassa asettaa muita palvelujen laadun, saatavuuden tai tehokkuuden turvaamiseksi tarpeellisia ehtoja. Postilakia valmisteltaessa todettiin, että on tarkoituksenmukaista säätää viranomaiselle mahdollisuus asettaa toimiluvassa sellaisia mainittuihin ehtoihin verrattavia ehtoja, joiden tarvetta ei tuolloin voitu ennakoida, mutta jotka saattoivat osoittautua välttämättömiksi. Esimerkkinä mainittiin ehto viikoittaisten jakelukertojen määrää, mikä olisi välttämätön palvelun laadun, saatavuuden tai tehokkuuden turvaamiseksi.

* 1. Käytäntö

Tällä hetkellä Suomen postimarkkinoilla toimii käytännössä vain yksi postiyritys: Posti Group Oyj, vaikka postilailla pyrittiin poistamaan postidirektiivin (97/67/EY) mukaisesti postikilpailun esteitä. Esan Kirjapaino Oy, Ilves Jakelu Oy, Esa Jakelut Oy ja Alma Manu Oy ovat myös hakeneet valtioneuvostolta postitoimilupia harjoittaakseen kirjepostitoimintaa. Kaikille edellä mainituille toimijoille on myönnetty postitoimiluvat, mutta toimijat ovat kokeneet postitoimiluvassa asetetut palvelun laadun, saatavuuden ja tehokkuuden varmistamiseksi asetetut ehdot liian tiukoiksi ja valittaneet toimilupaehdoista korkeimpaan hallinto-oikeuteen, jossa tapaukset ovat edelleen vireillä.

Esan Kirjapaino Oy oli ensimmäinen postitoimiluvan hakija, joka myös valitti korkeimpaan hallinto-oikeuteen. Korkeimman hallinto-oikeuden mukaan valtioneuvoston Esan Kirjapainolle asettamat toimilupaehdot olivat osittain postilain vastaisia ja palautti asian siten liikenne- ja viestintäministeriölle uudelleen valmisteltavaksi. Tämän jälkeen Esan Kirjapainolle myönnettiin samansisältöinen toimilupa sopimusasiakkaille suunnattuun rajoituksettomaan postitoimintaan kuin Ilves Jakelulle, Esa Jakeluille ja Alma Manulle.

Korkein hallinto-oikeus on päättänyt pyytää syksyllä 2015 ennakkoratkaisua Unionin tuomioistuimelta yleispalvelun ja sopimusasiakkaille suunnatun postitoiminnan suhteesta sekä siitä, ovatko postiyrityksille asetetut toimilupaehdot postidirektiivin mukaisia ehtoja.

Postikilpailu ei Suomessa etenkään kirjepostin osalta ole avautunut ja samalla kirjepostin määrä vähenee vuosittain. Sen sijaan pakettimarkkinoilla kilpailu on lisääntynyt, kun EU-maat ovat yksityistäneet posteja, sähköinen kauppa on lisääntynyt ja kansainväliset logistiikkayhtiöt ovat haastaneet postit logistiikassa ja paketinjakelussa.

1. Esityksen tavoitteet ja keskeiset ehdotukset

Esityksen tavoitteena on madaltaa potentiaalisten postiyritysten alalle tulon esteitä ja sekä luoda edellytyksiä uudenlaiselle postiliiketoiminnalle. Esityksen tavoitteena on lisäksi yksinkertaistaa hallinnollisia prosesseja sekä vähentää postiyritysten ja viranomaisten hallinnollista taakkaa.

Esityksessä ehdotetaan, että nykyisen postilain mukaisesta toimilupajärjestelmästä luovutaan ja se korvataan ilmoitusvelvollisuudella Viestintävirastolle.

Esityksessä muutetaan koko nykyisen postilain 2 lukua postipalvelujen tarjoaminen. Kyseisen luvun 2-6 §:iä esitetään muutettaviksi siten, että ne vastaavat uutta ilmoitusmenettelyä. Toiminnan harjoittajan on ennen toiminnan aloittamista tehtävä sähköisesti ilmoitus Viestintävirastolle. Ilmoituksessa sen olisi annettava kaikki valvonnan kannalta tarpeelliset yrityksen tai yhteisön yksilöinti- ja yhteystiedot sekä kuvaus harjoitettavasta toiminnasta. Esityksen mukaan ilmoituksessa annettuihin tietoihin vaikuttavista toiminnan muutoksista ja toiminnan lopettamisesta olisi viipymättä ilmoitettava Viestintävirastolle.

Esityksessä ehdotetaan, että Viestintävirasto pitäisi julkista luetteloa ilmoituksen tehneistä toimijoista. Viestintäviraston tulisi antaa vahvistus ilmoituksen vastaanottamisesta viikon kuluessa ja kerrottava postilakiin perustuvat oikeudet ja velvollisuudet, jotka koskevat ilmoitettua toimintaa Suomessa.

Lisäksi ehdotetaan, että lakiin lisättäisiin nykyisin valtioneuvoston postiyrityksille myöntämiin toimilupiin asettamat velvollisuudet järjestää osoitteenmuutos- ja jakelunkeskeytyspalvelu sekä velvollisuus merkitä postilähetykset siten, että ne ovat tunnistettavissa ja erotettavissa muiden postiyritysten lähetyksistä.

1. Esityksen vaikutukset
   1. Taloudelliset vaikutukset

Esityksen mukainen toimilupajärjestelmän muuttaminen ilmoitusmenettelyksi poistaisi merkittävän alalle tulon esteen. Se loisi postiyrityksille edellytyksiä kehittää nykyistä toimintaa ja mahdollistaisi täysin uusien palveluiden syntymisen. Voimassa olevasta toimilupasääntelystä luominen vähentäisi myös alalle tulevan postiyrityksen riskiä, sillä se voisi suunnitella liiketoimintansa optimaalisesti omiin tarpeisiinsa sopivaksi. Pitkällä aikavälillä uudet toimijat ja palvelut mahdollistaisivat kehittyessään myös kokonaan uudenlaisten konseptien kehittämisen postitoiminnan haasteiden ratkaisemiseksi ja yleispalvelun turvaamiseksi. Sääntelyn selkeyttäminen keventäisi samalla postiyritysten ja viranomaisten hallinnollista taakkaa.

Yleisesti markkinoiden avaaminen ja kilpailun esteiden poistaminen on alentanut aidon kilpailun myötä hintoja, mahdollistanut uusia innovaatioita sekä yhteiskunnan voimavarojen kohdentumisen tarkoituksenmukaisesti. Edellä mainitut seuraukset ovat koituneet ennen pitkää myös yksittäisten kuluttajien eduksi. Postimarkkinoiden kilpailun ja kehittymisen edistäminen mahdollistaisi siten kuluttajille parempia, halvempia ja laadukkaampia postipalveluja tulevaisuudessa.

Postimarkkinoiden avaaminen saattaisi osaltaan vaikuttaa myös sanomalehtiyhtiöiden toimintakyvyn parantumiseen, sillä lehtiyhtiöt voisivat mahdollisesti jakaa kirjeitä oman lehtijakelunsa yhteydessä. Siten postimarkkinoiden avaaminen mahdollistaisi osaltaan myös laadukkaan kotimaisen sisällön säilymistä, sillä jakelukustannukset muodostavat lehtiyhtiöille merkittävän kuluerän. Jaettavan määrän pienentyessä jakaantuvat jakeluverkon kiinteät kustannukset pienempien jakelumäärien kannettaviksi. Jakelussa kiinteiden kustannusten osuus on yli puolet.

Toimilupajärjestelmästä luopumisella saattaa olla vaikutuksia yleispalvelun tarjoajaan, jos kilpailu taajama-alueilla kiristyy ja yleispalvelutoimija on ainoa postiyritys, joka joutuu toimittamaan postilähetyksiä myös vaikeakulkuisille alueille ja haja-asutusalueille. Toisaalta esitys myös mahdollistaa yleispalvelun tarjoajalle kehittää toimintaansa ja luoda uusia innovaatioita.

* 1. Vaikutukset viranomaisten toimintaan

Valtioneuvoston myöntämien toimilupien sijasta siirrytään ilmoituksenvaraiseen menettelyyn. Tällä muutoksella yksinkertaistetaan ja kevennetään hallinnollisia prosesseja sekä vähennetään viranomaisten hallinnollista taakkaa.

Esityksellä ei ole merkittäviä vaikutuksia Viestintäviraston toimintaan. Viestintävirasto valvoo postimarkkinoita postilain 67 §:n mukaisesti. Jos postimarkkinoille tulee uusia toimijoita, se lisää Viestintäviraston valvontatehtäviä jossain määrin. Esitetty valtioneuvoston postitoimiluvat korvaava ilmoitusmenettely on samankaltainen kuin tietoyhteiskuntakaaren 4 §:ssä säädetty prosessi toiminnan harjoittajan ilmoitusvelvollisuudesta ennen toiminnan aloittamista, joten virasto voi hyödyntää jo olemassa olevaa prosessiaan postiyritysten tekemiin ilmoituksiin.

* 1. Yhteiskunnalliset vaikutukset

Esityksen mukainen toimilupajärjestelmästä luopuminen ei vaaranna yleispalvelun tai postinsaajan asemaa. Postinsaajat, postiyritykset ja muut postia lähettävät toimijat voivat hyötyä esityksen mukaiseen ilmoitusmenettelyyn siirtymisestä uusina palveluina ja mahdollisesti alentuneina hintoina. Esityksellä ei ole vaikutusta kirjesalaisuuden toteutumiseen, sillä kaikkia postiyrityksiä velvoittavat postilain kirjesalaisuutta ja vaitiolovelvollisuutta koskevat säännökset.

Luopuminen nykyisenkaltaisesta toimilupajärjestelmästä ja siirtyminen ilmoituksenvaraiseen toimintaan ei tosiasiallisesti muuta vallitsevaa käytäntöä oikeusharkinnan ja siten toiminnan aloittamisen osalta, koska toimilupa on voimassa olevan lain mukaan myönnettävä, jos toimija täyttää laissa asetetut edellytykset ja ilmoituksenvaraisessa toiminnassa Viestintävirasto vahvistaa postiyrityksen ilmoituksen postitoiminnan harjoittamisesta. Yleispalvelun toteutuminen ei myöskään vaarannu, sillä Viestintävirasto voi asettaa lain 24 §:n mukaan yleispalveluvelvollisuuden postiyritykselle, joka on tehnyt 3 §:ssä säädetyn ilmoituksen Viestintävirastolle. Velvollisuus tarjota yleispalvelua on asetettava sille postiyritykselle, jolla on siihen parhaat edellytykset.

1. Asian valmistelu

Esitystä on valmisteltu liikenne- ja viestintäministeriössä. Esitystä valmisteltaessa on pyydetty lausunnot laajalta joukolta posti-, lehti- ja logistiikkayrityksiltä. Lisäksi esitys julkaistiin liikenne- ja viestintäministeriön verkkosivuilla, joten kaikki halukkaat saivat mahdollisuuden lausua hallituksen esityksestä.

Liikenne- ja viestintäministeriö vastaanotti lausuntokierroksen aikana hallituksen esitysluonnoksesta …

yksityiskohtaiset perustelut

* 1. Lakiehdotusten perustelut

**2 §**. *Määritelmät.* Esityksessä ehdotetaan muutettavaksi määritelmien kohtaa 7 siten, että postiyrityksellä ei enää tarkoiteta 3 §:n mukaista toimiluvan haltijaa, vaan 3 §:n mukaista Viestintävirastolle ilmoituksen tehnyttä postiyritystä.

**3 §**. *Ilmoitusta edellyttävä postitoiminta*. Esityksessä ehdotetaan muutettavaksi ehdotetun lain 3 §:n otsikkoa ilmoitusta edellyttäväksi postitoiminnaksi, jotta se vastaisi paremmin sisältöä.

Ehdotetun 3 §:n mukaan kirjelähetyksiä koskeva postitoiminta edellyttäisi ilmoittautumista Viestintävirastoon. Käytännössä nykyinen valtioneuvoston myöntämä toimilupajärjestelmä korvattaisiin Viestintävirastolle tehtävällä ilmoitusmenettelyllä.

Esitetty ilmoitusvelvollisuus ei myös edelleenkään koskisi toimintaa, joka olisi postilain 1 §:n 3 momentin mukaista pienimuotoista, taloudelliselta merkitykseltään vähäistä tai laajuudeltaan sellaista toimintaa, että sillä ei ole yleispalvelun saatavuuden kannalta olennaista merkitystä.

**4 §**. *Ilmoitusmenettely*

Esityksessä ehdotetaan muutettavaksi ehdotetun lain 4 pykälän otsikkoa siten, että se olisi ilmoitusmenettely, koska se vastaisi paremmin sisältöä.

Ehdotetun 1 momentin mukaan postiyrityksen on ennen toiminnan aloittamista tehtävä sähköisesti ilmoitus Viestintävirastolle.

Ehdotetun 2 momentin mukaan 1 momentissa tarkoitetussa ilmoituksessa on annettava kaikki valvonnan kannalta tarpeelliset yrityksen tai yhteisön yksilöinti- ja yhteystiedot sekä kuvaus harjoitettavasta toiminnasta. Näitä tietoja ovat muun muassa rekisterinumero, tavoittamisen kannalta tarpeelliset osoitetiedot ja yhteyshenkilöt. Harjoittavasta toiminnasta annettavien tietojen tulisi olla tasoltaan sellaiset, että Viestintävirasto pystyy antamaan ehdotetussa 5 §:ssä tarkoitetun vahvistuksen ilmoituksen vastaanottamisesta sekä kohdistamaan valvonnan oikeisiin toimijoihin. Postitoiminnan valvonnan kannalta tarpeellisia tietoja voisivat olla lyhyt kuvaus postiyrityksen toimialueesta eli alueesta, jolla postilähetysten keräily ja jakelu suoritetaan ja siitä, onko palvelut osoitettu esimerkiksi vain yritysasiakkaille. Ehdotetun 2 momentin mukaan Viestintävirasto voisi myös antaa tarkempia määräyksiä annettavista tiedoista sekä ilmoituksen muodosta ja sen toimittamisesta.

Ehdotetun 3 momentin mukaan ilmoituksessa annettuihin tietoihin vaikuttavista toiminnan muutoksista ja toiminnan lopettamisesta on viipymättä ilmoitettava Viestintävirastolle. Säännöksen tarkoitus on turvata viranomaisten tiedonsaanti sekä mahdollisuus ylläpitää 5 §:ssä tarkoitettuja luetteloita ajantasaisina. Toiminnan lopettamisesta ja muista olennaisista muutoksista tulisi ilmoittaa ilman aiheetonta viivästystä jo ennalta.

Ehdotetun 4 momentin mukaan postiyrityksen olisi ilmoitettava sekä asiakkailleen että Viestintävirastolle ennakoimattomasta sopimuksen mukaisen viestintä- tai muun palvelun lakkaamisesta. Säännöksen tavoitteena on turvata postipalvelujen asiakkaiden asemaa erityisesti äkillisissä ja ennakoimattomissa tilanteissa. Näin varmistettaisiin, että toimintansa lopettavan postiyrityksen asiakas saisi tiedon toiminnan loppumisesta ja pystyisivät riittävän ajoissa vaihtamaan palvelun tarjoajaa.

**5 §**. *Ilmoitusluettelo*. Esityksessä ehdotetaan muutettavaksi 5 §:n otsikkoa siten, että se olisi ilmoitusluettelo, koska se vastaisi paremmin sisältöä.

Ehdotetun 1 momentin mukaan Viestintävirasto pitäisi julkista luetteloa saamistaan ilmoituksista. Säännöksen tavoitteena on helpottaa sekä viranomaisen että toimijoiden ja asiakkaiden mahdollisuuksia saada ajantasaista tietoa toiminnan harjoittajista. Kaikkia tässä pykälässä tarkoitettuja tietoja ei ole perusteltua merkitä julkiseen toimijaluetteloon. Yrityksen tai yhteisön yksilöintitiedot ja yleisluonteiset tiedot harjoitetusta toiminnasta on lähtökohtaisesti merkittävä tässä pykälässä tarkoitettuun luetteloon, koska niillä on merkitystä myös muille kuin valvovalle viranomaiselle. Sen sijaan esimerkiksi osa yhteystiedoista on tarkoitettu vain viranomaiselle.

Ehdotetun 2 momentin mukaan Viestintäviraston on annettava vahvistus ilmoituksen vastaanottamisesta viikon kuluessa siitä ajankohdasta, kun ilmoitus on vastaanotettu Viestintäviraston järjestelmään. Vahvistuksessa on kerrottava ne tähän lakiin perustuvat oikeudet ja velvollisuudet, jotka koskevat ilmoitettua toimintaa Suomessa.

**20 §**. *Kielellisten oikeuksien turvaaminen*. Esityksessä ehdotetaan lisättäväksi uusi 2 momentti, jossa ehdotetaan säädettäväksi, että jos yleispalveluvelvollisuutta ei ole asetettu, voidaan kielivelvollisuus asettaa Viestintäviraston toimesta asettaa muulle kuin yleispalvelun tarjoajalle.

Esitetty muutos on tarpeellinen, jos markkinat muuttuvat siten, ettei kukaan toimijoista ole yleispalvelun tarjoaja. Yleispalveluvelvollisuuden asettaminen ei ole postilain 23 §:n mukaan välttämätöntä, jos yleispalvelu on muutoin turvattu. Uusi momentti vastaa sisällöllisesti kumottavaksi esitetyn 9 §:n 2 momentin 3 kohtaa ja 3 momenttia.

**24 §**. *Yleispalveluvelvollisuuden asettamisen edellytykset*. Esityksessä ehdotetaan muutettavaksi 24 §:n 1 momenttia siten, että Viestintävirasto voi asettaa yleispalveluvelvollisuuden postiyritykselle, joka on tehnyt 3:ssä säädetyn ilmoituksen Viestintävirastolle. Voimassa olevan muotoilun mukaan yleispalveluvelvollisuus voidaan asettaa postiyritykselle, joka täyttää 6 §:ssä tarkoitetut toimiluvan myöntämisen edellytykset. Toimiluvista luovuttaessa voimassa oleva säännös ei vastaa sisältöä.

Esityksen mukaan 24 §:n 2 momenttia ei esitetä muutettavaksi.

Esityksessä ehdotetaan muutettavaksi 24 §:n 3 momenttia siten, että postiyritys voidaan velvoittaa tarjoamaan Viestintäviraston määräyksestä yleispalvelua myös muualla kuin alueella, jonka se on Viestintävirastolle 3 §:ssä säädetyn mukaisesti ilmoittanut tai se voidaan velvoittaa tarjoamaan muutakin yleispalvelua kuin sitä, mitä se on tarjonnut, jos se on yleispalvelun turvaamisen kannalta välttämätöntä eikä velvoitteen asettaminen ole postiyrityksen kannalta kohtuutonta.

**24 a §.** *Maailman postiliiton nimetty operaattori*. Esityksessä ehdotetaan lisättäväksi uusi 24 a pykälä, jonka mukaan Viestintävirasto asettaa yleispalvelun tarjoajalle tai, ellei yleispalvelun tarjoajaa ole nimetty, muulle postiyritykselle, velvollisuuden toimia Maailman postiliiton yleissopimuksen (SopS 69/2011) mukaisena nimettynä operaattorina ja noudattaa Maailman postiliiton sopimuksia.

Esitetty velvollisuus sisältyy kumottavaksi esitettyyn 9 §:n 1 momentin 1 kohtaan. Velvollisuus on kuitenkin tarpeen säilyttää, koska Maailman postiliiton yleissopimuksen nojalla jäsenvaltion tulee nimetä jokin postiyritys hoitamaan postiliikennettä ja täyttämään siihen liittyvät Maailman postiliiton sopimusten edellyttämät velvoitteet kyseisellä alueella.

Tällä hetkellä yleispalvelua tarjoava Posti Group Oyj toimii Suomen Maailman postiliiton nimettynä operaattorina.

**36 §**. *Erehdyksessä jätettyjen kirjelähetysten välittäminen, kauttakulku ja poikkeukset velvollisuudesta välittää ulkomailta saapuvia kirjelähetyksiä*. Esityksessä ehdotetaan muutettavaksi 36 §:n 1 momenttia siten, että postiyritys on velvollinen huolehtimaan, että sen välitettäväksi erehdyksessä jätetty kirjelähetys toimitetaan muun postiyrityksen välitettäväksi, jos kirjelähetyksen vastaanottajan osoitepaikka ei sijaitse sillä alueella, jonka ensiksi mainittu postiyritys on 4 §:n mukaisesti Viestintävirastolle ilmoittanut. Välittäminen on tehtävä kustannussuuntautuneella hinnalla ja avoimin ja syrjimättömin ehdoin.

Esitetyn 4 §:n mukaan postiyritys antaa ilmoituksessa kuvauksen harjoitettavasta toiminnasta. Kuvaus sisältää muun muassa postiyrityksen aiotun toimialueen eli alueen, jolla postilähetysten keräily ja jakelu suoritetaan. Postiyritysten tulisi ratkaista kaupallisin sopimuksin, kuinka erehdyksessä jätetyt kirjelähetykset välitetään käytännössä kustannussuuntautuneella hinnalla ja avoimin ja syrjimättömin ehdoin.

Esityksessä ehdotetaan muutettavaksi myös 36 §:n 2 momenttia siten, että siinä viitattaisiin kumottavaksi esitetyn 9 §:n sijaan lain 24 a §:n.

**36 a §**. *Osoitteenmuutos- ja jakelunkeskeytyspalvelu*. Esityksessä ehdotetaan, että postiyrityksen tulee järjestää osoitteenmuutos- ja jakelunkeskeytyspalvelu. Kyseinen velvollisuus on tärkeä nimenomaan postilähetysten saajien näkökulmasta. Velvollisuus mahdollistaisi sen, että postinsaaja tietää esimerkiksi muuttaessaan tahon, johon ottaa yhteyttä, osoitteenmuutoksen tekemiseksi. Tämä on erityisen tärkeää tilanteessa, jossa postiyrityksiä on markkinoilla useita. Esitetty velvollisuus sisältyi toimilupajärjestelmässä postiyritysten toimiluvassa asetettuihin ehtoihin.

**37 §**. *Postinumerojärjestelmä*. Esityksessä ehdotetaan muutettavaksi 37 §:n 1 ja 2 momenttia siten, että 1 momentissa valtioneuvoston sijaan Viestintävirasto huolehtii, että postitoiminnan hoitamiseksi ylläpidetään postinumerojärjestelmää.

Ehdotetun 2 momentin mukaan valtioneuvoston sijaan Viestintävirasto asettaa postinumerojärjestelmän ylläpitämistä koskevan velvollisuuden yleispalvelun tarjoajalle tai, ellei yleispalveluvelvollisuutta ole asetettu, muulle postiyritykselle.

Esitetty velvollisuus sisältyy kumottavaksi esitettyyn 9 §:n 1 momentin 2 kohtaan. Velvollisuus on tarpeen säilyttää, koska postinumerot muodostavat sellaisen koko maan kattavan järjestelmän, jonka hallinnoinnin on oltava yhdellä taholla.

**41 a §**. *Postilähetysten merkitseminen*. Esityksessä ehdotetaan lisättäväksi uusi 41 a § postilähetysten merkitsemisestä. Ehdotuksen mukaan postiyrityksen on merkittävä lähetyksensä siten, että ne ovat tunnistettavissa ja erotettavissa muiden postiyritysten vastaavista lähetyksistä.

Ehdotetulla velvollisuudella turvataan postinsaajan oikeuksia sekä varmistetaan muuttuvassa markkinatilanteessa postinlähetyksien kulku oikeaan osoitteeseen. Velvollisuus postilähetysten merkitsemisestä sisältyi ennen valtioneuvoston myöntämien toimilupien ehtoihin. Postinsaajien suojaamiseksi ehto on kuitenkin tarpeen sisällyttää postilakiin. Tämä on erityisen tärkeää tilanteessa, jossa postiyrityksiä on markkinoilla useita.

**69 §**. *Postitoiminnan valvontamaksun suuruus*. Esityksessä ehdotetaan muutettavaksi 69 § siten, että pykälän 1 momentista poistetaan viittaus toimiluvanvaraiseen postitoimintaan. Esityksen mukaan postitoiminnan valvontamaksun suuruus on 0,29 prosenttia postiyrityksen Suomessa harjoittaman postitoiminnan sen tilikauden liikevaihdosta, joka on päättynyt kaksi vuotta ennen valvontamaksun perimistä, kuitenkin vähintään 2 000 euroa. (16.12.2011/1345). Esityksen mukaan jatkossa valvontamaksu kohdistuisi 3 §:n mukaista ilmoituksenvaraista toimintaa harjoittaviin postiyrityksiin.

* 1. Voimaantulo

Laki ehdotetaan tulevaksi voimaan 1 päivänä kesäkuuta 2016.

Nykyisten valtioneuvoston myöntämien toimiluvanhaltijoiden ei tarvitse tehdä ilmoitusta Viestintävirastolle toiminnan aloittamisesta, koska voimassa olevan toimiluvan haltijaa pidetään tämän lain voimaan tullessa 3 §:n mukaisena postitoiminnan harjoittajana. Voimassa oleva yleispalveluvelvollisuus ja siihen liittyvät velvollisuudet säilyvät myös ennallaan eikä Viestintäviraston siten tarvitse nimetä yleispalvelun tarjoajaa eikä määritellä uudelleen yleispalvelun tarjoajalle asetettavia velvollisuuksia.

Vain 1.6.2016 jälkeen postitoiminnan aloittavien yritysten on tehtävä Viestintävirastolle 3 §:n mukainen ilmoitus ennen toiminnan aloittamista.

* 1. Suhde perustuslakiin ja säätämisjärjestys

3.1 Elinkeinonvapaus

Perustuslain elinkeinonvapauden kannalta merkityksellisiä ovat ehdotuksen säännökset, jotka koskevat toimilupajärjestelmästä luopumista.

Perustuslain 18 §:n 1 momentin mukaan jokaisella on oikeus lain mukaan hankkia toimeentulonsa valitsemallaan elinkeinolla. Perustuslakivaliokunta on käsitellyt luvanvaraisuutta nimenomaan postitoiminnan osalta ja elinkeinonvapauden suhdetta esimerkiksi lausunnoissa PeVL 56/2010 (hallituksen esitys postilaiksi) ja PeVL 28/2000 (hallituksen esitys postipalvelulaiksi).

Perustuslakivaliokunta on pitänyt elinkeinonvapautta perustuslain mukaisena pääsääntönä, mutta katsonut elinkeinotoiminnan luvanvaraistamisen olevan poikkeuksellisesti mahdollista. Luvanvaraisuudesta on kuitenkin säädettävä lailla, jonka on täytettävä perusoikeutta rajoittavalta lailta vaadittavat yleiset edellytykset.

Esityksessä ehdotetaan, että valtioneuvoston myöntämistä postitoimiluvista luovuttaisiin. Valtioneuvoston harkinta toimilupia myönnettäessä on tälläkin hetkellä oikeusharkintaista ja lupa tulee myöntää kaikille sellaisille hakijoille, jotka täyttävät postilaissa tarkoitetut perusedellytykset. Toimiluvan myöntäminen ei siis jätä toimilupaviranomaiselle tälläkään hetkellä harkintavaltaa, joten toimiluvan myöntämisessä ei ole kyse tarkoituksenmukaisuusharkinnasta. Tästä syystä valtioneuvoston myöntämään toimilupaan perustuvasta järjestelmästä voidaan siirtyä ilmoituksenvaraiseen postitoimintaan. Näin luovutaan postitoiminnan luvanvaraistamisesta, jonka perustuslakivaliokunta on nähnyt poikkeuksellisesti mahdollisena.

Postin toimintaympäristön kehittyessä postitoimilupien myöntämisen tarve yleispalvelun turvaamiseksi on muuttunut. Yleispalveluvelvollisuus voidaan turvata myös alalle tulon estetiä purettaessa siten, että luodaan myös yleispalvelun tarjoajalle mahdollisuus kehittää omaa toimintaansa. Näin ollen on tarkoituksenmukaista luopua voimassa olevasta hallinnollisesti raskaasta toimilupajärjestelmästä. Kilpailu markkinoilla ei ole avautunut ja toimiluvissa asetetut ehdot ovat muodostaneet alalle tulon esteen. Viestintävirasto asettaa edelleen yleispalveluvelvollisuuden ja pystyy siten postimarkkinoita valvovana viranomaisena arvioimaan sen, että yleispalvelu ja postipalveluiden saatavuus voidaan turvata myös tulevaisuudessa.

3.2 Säätämisjärjestyksen arviointi

Edellä mainituilla perusteilla lakiehdotukset voidaan käsitellä tavallisessa lainsäätämisjärjestyksessä.

Edellä esitetyn perusteella annetaan eduskunnan hyväksyttäväksi seuraava lakiehdotus:

Lakiehdotus

Laki

postilain muuttamisesta

Eduskunnan päätöksen mukaisesti

*kumotaan* postilain (415/2011) 6-13 §:t sekä

*muutetaan* 2 §:n 1 momentin 7 kohta, 3‒5 §, 24 §, 36 §:n 1 ja 2 momentti, 37 §:n 1 ja 2 momentti ja 69 §:n 1 momentti, sekä

*lisätään* uusi 20 §:n 2 momentti, 24 a, 36 a ja 41 a § seuraavasti:

2 §

Määritelmät

Tässä laissa tarkoitetaan:

— — — — — — — — — — — — — —

7) *postiyrityksellä* 3 §:n mukaista Viestintävirastolle ilmoituksen tehnyttä postiyritystä;

— — — — — — — — — — — — — —

2 luku

Postipalvelujen tarjoaminen

3 §

Ilmoitusta edellyttävä postitoiminta

Kirjelähetyksiä koskeva postitoiminta edellyttää ilmoitusta Viestintävirastoon.

4 §

Ilmoitusmenettely

Toiminnan harjoittajan on ennen toiminnan aloittamista tehtävä sähköisesti ilmoitus Viestintävirastolle.

Pykälän 1 momentissa tarkoitetussa ilmoituksessa on annettava kaikki valvonnan kannalta tarpeelliset yrityksen tai yhteisön yksilöinti- ja yhteystiedot sekä kuvaus harjoitettavasta toiminnasta. Viestintävirasto voi antaa tarkempia määräyksiä annettavista tiedoista sekä ilmoituksen muodosta ja toimittamisesta.

Ilmoituksessa annettuihin tietoihin vaikuttavista toiminnan muutoksista ja toiminnan lopettamisesta on viipymättä ilmoitettava Viestintävirastolle.

Jos postiyritys ei ennakoimattoman syyn vuoksi voi enää tarjota asiakkaalle toimitusehtojen mukaista palvelua eikä noudattaa palvelun irtosanomisessa toimitusehtojen mukaista menettelyä, yrityksen on viipymättä tai viimeistään kaksi viikkoa ennen palvelun lakkaamista ilmoitettava asiakkaalle ja Viestintävirastolle palvelun lakkaamisesta.

5 §

Ilmoitusluettelo

Viestintävirasto pitää julkista luetteloa 4 §:ssä tarkoitetuista ilmoituksista.

Viestintäviraston on annettava vahvistus ilmoituksen vastaanottamisesta viikon kuluessa siitä ajankohdasta, kun ilmoitus on vastaanotettu Viestintäviraston järjestelmään. Vahvistuksessa on kerrottava ne tähän lakiin perustuvat oikeudet ja velvollisuudet, jotka koskevat ilmoitettua toimintaa Suomessa.

20 §

Kielellisten oikeuksien turvaaminen

Yleispalvelun tarjoajan tai sellaisen yrityksen, joka yleispalvelun tarjoajan kanssa tekemänsä sopimuksen nojalla tarjoaa tämän palveluja asiakkaille, on toiminnassaan:

1) annettava palvelua suomen ja ruotsin kielellä noudattaen, mitä kielilaissa säädetään; ja

2) annettava palvelua saamen kielellä noudattaen, mitä saamen kielilaissa säädetään.

Edellä säädetty 1 momentin mukainen velvollisuus voidaan asettaa vain yleispalvelun tarjoajalle tai, ellei yleispalveluvelvollisuutta ole asetettu, muulle postiyritykselle.

24 §

Yleispalveluvelvollisuuden asettamisen edellytykset

Viestintävirasto voi asettaa yleispalveluvelvollisuuden postiyritykselle, joka on tehnyt 3 §:ssä säädetyn ilmoituksen Viestintävirastolle.

Velvollisuus tarjota yleispalvelua on asetettava sille postiyritykselle, jolla on siihen parhaat edellytykset.

Postiyritys voidaan velvoittaa tarjoamaan Viestintäviraston määräyksestä yleispalvelua myös muualla kuin alueella, jonka se on Viestintävirastolle 3 §:ssä säädetyn mukaisesti ilmoittanut tai se voidaan velvoittaa tarjoamaan muutakin yleispalvelua kuin sitä, mitä se on tarjonnut, jos se on yleispalvelun turvaamisen kannalta välttämätöntä eikä velvoitteen asettaminen ole postiyrityksen kannalta kohtuutonta.

24 a §

Maailman postiliiton nimetty operaattori

Viestintävirasto asettaa yleispalvelun tarjoajalle tai, ellei yleispalvelun tarjoajaa ole nimetty, muulle postiyritykselle, velvollisuuden toimia Maailman postiliiton yleissopimuksen (SopS 69/2011) mukaisena nimettynä operaattorina ja noudattaa Maailman postiliiton sopimuksia.

7 luku

Postiyritysten yhteistoiminta ja tietojärjestelmät

36 §

Erehdyksessä jätettyjen kirjelähetysten välittäminen, kauttakulku ja poikkeukset velvollisuudesta välittää ulkomailta saapuvia kirjelähetyksiä

Postiyritys on velvollinen huolehtimaan, että sen välitettäväksi erehdyksessä jätetty kirjelähetys toimitetaan muun postiyrityksen välitettäväksi, jos kirjelähetyksen vastaanottajan osoitepaikka ei sijaitse ensiksi mainitun postiyrityksen 4 §:n ilmoituksen mukaisella jakelualueella. Välittäminen on tehtävä kustannussuuntautuneella hinnalla ja avoimin ja syrjimättömin ehdoin.

Postiyrityksen, joka toimii 24 a §:n mukaisena nimettynä operaattorina, tulee kuljettaa toisen nimetyn operaattorin sille luovuttama suljettu posti sekä avopostina lähetettävät kirjelähetykset turvallisimmalla tavalla niitä nopeimpia teitä, joita se käyttää omissa lähetyksissään.

— — — — — — — — — — — — — —

36 a §

Osoitteenmuutos- ja jakelunkeskeytyspalvelu

Postiyritys on velvollinen järjestämään osoitteenmuutos- ja jakelunkeskeytyspalvelun.

37 §

Postinumerojärjestelmä

Viestintävirasto huolehtii siitä, että postitoiminnan hoitamiseksi ylläpidetään postinumerojärjestelmää. Yleinen postinumerojärjestelmä on sidoksissa maantieteellisiin alueisiin. Lisäksi yksittäisten asiakkaiden käyttöön voidaan antaa postinumeroita, jotka eivät ole sidoksissa maantieteellisiin alueisiin. Postinumero on viidestä numerosta muodostuva tunnus, joka merkitään osoitetoimipaikan nimen eteen.

Viestintävirasto asettaa postinumerojärjestelmän ylläpitämistä koskevan velvollisuuden yleispalvelun tarjoajalle tai, ellei yleispalveluvelvollisuutta ole asetettu, muulle postiyritykselle.

— — — — — — — — — — — — — —

41 a §

Postilähetysten merkitseminen

Postiyrityksen on merkittävä lähetyksensä siten, että ne ovat tunnistettavissa ja erotettavissa muiden postiyritysten vastaavista lähetyksistä.

69 §

Postitoiminnan valvontamaksun suuruus

Postitoiminnan valvontamaksun suuruus on 0,29 prosenttia postiyrityksen Suomessa harjoittaman postitoiminnan sen tilikauden liikevaihdosta, joka on päättynyt kaksi vuotta ennen valvontamaksun perimistä, kuitenkin vähintään 2 000 euroa. (16.12.2011/1345). Jatkossa valvontamaksu kohdistuu 3 §:n mukaista ilmoituksenvaraista toimintaa harjoittaviin postiyrityksiin.

— — — — — — — — — — — — — —

—————

Tämä laki tulee voimaan päivänä kuuta 20 .

Toimiluvanhaltijalla, jolla on tämän lain voimaan tullessa voimassa oleva toimilupa, tarkoitetaan 3 §:ssä säädettyä ilmoituksen tehnyttä postitoiminnan harjoittajaa, eikä se ole velvollinen ilmoittautumaan Viestintävirastoon.

—————

Helsingissä päivänä kuuta 20

Pääministeri

xx

Ministeri xx

Liite

Rinnakkaisteksti

Laki

postilain muuttamisesta

Eduskunnan päätöksen mukaisesti

*kumotaan* postilain (415/2011) 6-13 §:t sekä

*muutetaan* 2 §:n 1 momentin 7 kohta, 3‒5 §, 24 §, 36 §:n 1 ja 2 momentti, 37 §:n 1 ja 2 momentti ja 69 §:n 1 momentti, sekä

*lisätään* uusi 20 §:n 2 momentti, 24 a, 36 a ja 41 a § seuraavasti:

|  |  |
| --- | --- |
| *Voimassa oleva laki* | *Ehdotus* |

|  |  |
| --- | --- |
| 2 §  Tässä laissa tarkoitetaan:  — — — — — — — — — — — — — —  7) *postiyrityksellä* 3 §:n mukaisen toimiluvan haltijaa;  — — — — — — — — — — — — — —  3 §  *Toimilupaa edellyttävä postitoiminta*  Kirjelähetyksiä koskeva postitoiminta edellyttää toimilupaa.  (uusi)  (uusi)  20 §  *Kielellisten oikeuksien turvaaminen*  Yleispalvelun tarjoajan tai sellaisen yrityksen, joka yleispalvelun tarjoajan kanssa tekemänsä sopimuksen nojalla tarjoaa tämän palveluja asiakkaille, on toiminnassaan:  1) annettava palvelua suomen ja ruotsin kielellä noudattaen, mitä kielilaissa säädetään; ja  2) annettava palvelua saamen kielellä noudattaen, mitä saamen kielilaissa säädetään.  24 §  *Yleispalveluvelvollisuuden asettamisen edellytykset*  Yleispalveluvelvollisuus voidaan asettaa postiyritykselle, joka täyttää 6 §:ssä tarkoitetut toimiluvan myöntämisen edellytykset. Postiyritys voidaan määrätä tarjoamaan sekä niitä palveluita, joita sen toimilupa koskee, että yleispalveluihin kuuluvia pakettipalveluita.  Velvollisuus tarjota yleispalvelua on asetettava sille postiyritykselle, jolla on siihen parhaat edellytykset.  Postiyritys voidaan velvoittaa tarjoamaan yleispalvelua myös muualla kuin toimilupa-alueellaan tai se voidaan velvoittaa tarjoamaan muitakin yleispalveluja kuin niitä, joita se on tarjonnut, jos se on yleispalvelun turvaamisen kannalta välttämätöntä eikä velvoitteen asettaminen ole postiyrityksen kannalta kohtuutonta.  (uusi)  36 §  *Erehdyksessä jätettyjen kirjelähetysten välittäminen, kauttakulku ja poikkeukset velvollisuudesta välittää ulkomailta saapuvia kirjelähetyksiä*  Postiyritys on velvollinen huolehtimaan, että sen välitettäväksi erehdyksessä jätetty kirjelähetys toimitetaan muun postiyrityksen välitettäväksi, jos kirjelähetyksen vastaanottajan osoitepaikka ei sijaitse ensiksi mainitun postiyrityksen toimilupa-alueella. Välittäminen on tehtävä kustannussuuntautuneella hinnalla ja avoimin ja syrjimättömin ehdoin.  Postiyrityksen, joka toimii 9 §:n 2 momentin 1 kohdan mukaisena nimettynä operaattorina, tulee kuljettaa toisen nimetyn operaattorin sille luovuttama suljettu posti sekä avopostina lähetettävät kirjelähetykset turvallisimmalla tavalla niitä nopeimpia teitä, joita se käyttää omissa lähetyksissään.  — — — — — — — — — — — — — —  (uusi)  37 §  *Postinumerojärjestelmä*  Valtioneuvosto huolehtii siitä, että postitoiminnan hoitamiseksi ylläpidetään postinumerojärjestelmää. Yleinen postinumerojärjestelmä on sidoksissa maantieteellisiin alueisiin. Lisäksi yksittäisten asiakkaiden käyttöön voidaan antaa postinumeroita, jotka eivät ole sidoksissa maantieteellisiin alueisiin. Postinumero on viidestä numerosta muodostuva tunnus, joka merkitään osoitetoimipaikan nimen eteen.  Valtioneuvosto asettaa postinumerojärjestelmän ylläpitämistä koskevan ehdon toimiluvassa postiyritykselle siten kuin 9 §:ssä säädetään. Postiyrityksen, jonka toimiluvassa edellytetään postinumerojärjestelmän ylläpitämistä, on noudatettava, mitä tässä pykälässä säädetään.  (uusi)  69 §  *Postitoiminnan valvontamaksun suuruus*  Postitoiminnan valvontamaksun suuruus on 0,29 prosenttia postiyrityksen Suomessa harjoittaman toimiluvanvaraisen postitoiminnan sen tilikauden liikevaihdosta, joka on päättynyt kaksi vuotta ennen valvontamaksun perimistä, kuitenkin vähintään 2 000 euroa. (16.12.2011/1345) | 2 §  Tässä laissa tarkoitetaan:  — — — — — — — — — — — — — —  7) *postiyrityksellä* 3 §:n *mukaista Viestintävirastolle ilmoituksen tehnyttä postiyritystä*;  — — — — — — — — — — — — — —  3 §  Ilmoitusta edellyttävä postitoiminta  Kirjelähetyksiä koskeva postitoiminta edellyttää *ilmoitusta Viestintävirastoon.*  4 §  Ilmoitusmenettely  Toiminnan harjoittajan on ennen toiminnan aloittamista tehtävä sähköisesti ilmoitus Viestintävirastolle.  Pykälän 1 momentissa tarkoitetussa ilmoituksessa on annettava kaikki valvonnan kannalta tarpeelliset yrityksen tai yhteisön yksilöinti- ja yhteystiedot sekä kuvaus harjoitettavasta toiminnasta. Viestintävirasto voi antaa tarkempia määräyksiä annettavista tiedoista sekä ilmoituksen muodosta ja toimittamisesta.  Ilmoituksessa annettuihin tietoihin vaikuttavista toiminnan muutoksista ja toiminnan lopettamisesta on viipymättä ilmoitettava Viestintävirastolle.  Jos postiyritys ei ennakoimattoman syyn vuoksi voi enää tarjota asiakkaalle toimitusehtojen mukaista palvelua eikä noudattaa palvelun irtosanomisessa toimitusehtojen mukaista menettelyä, yrityksen on viipymättä tai viimeistään kaksi viikkoa ennen palvelun lakkaamista ilmoitettava asiakkaalle ja Viestintävirastolle palvelun lakkaamisesta.  5 §  Ilmoitusluettelo  Viestintävirasto pitää julkista luetteloa 4 §:ssä tarkoitetuista ilmoituksista.  Viestintäviraston on annettava vahvistus ilmoituksen vastaanottamisesta viikon kuluessa siitä ajankohdasta, kun ilmoitus on vastaanotettu Viestintäviraston järjestelmään. Vahvistuksessa on kerrottava ne tähän lakiin perustuvat oikeudet ja velvollisuudet, jotka koskevat ilmoitettua toimintaa Suomessa.  20 §  Kielellisten oikeuksien turvaaminen  Yleispalvelun tarjoajan tai sellaisen yrityksen, joka yleispalvelun tarjoajan kanssa tekemänsä sopimuksen nojalla tarjoaa tämän palveluja asiakkaille, on toiminnassaan:  1) annettava palvelua suomen ja ruotsin kielellä noudattaen, mitä kielilaissa säädetään; ja  2) annettava palvelua saamen kielellä noudattaen, mitä saamen kielilaissa säädetään.  *Edellä säädetty 1 momentin mukainen velvollisuus voidaan asettaa vain yleispalvelun tarjoajalle tai, ellei yleispalveluvelvollisuutta ole asetettu, muulle postiyritykselle.*  24 §  Yleispalveluvelvollisuuden asettamisen edellytykset  *Viestintävirasto voi asettaa yleispalveluvelvollisuuden postiyritykselle, joka on tehnyt 3 §:ssä säädetyn ilmoituksen Viestintävirastolle.*  Velvollisuus tarjota yleispalvelua on asetettava sille postiyritykselle, jolla on siihen parhaat edellytykset.  *Postiyritys voidaan velvoittaa tarjoamaan Viestintäviraston määräyksestä yleispalvelua myös muualla kuin alueella, jonka se on Viestintävirastolle 3 §:ssä säädetyn mukaisesti ilmoittanut tai se voidaan velvoittaa tarjoamaan muutakin yleispalvelua kuin sitä, mitä se on tarjonnut, jos se on yleispalvelun turvaamisen kannalta välttämätöntä eikä velvoitteen asettaminen ole postiyrityksen kannalta kohtuutonta.*  24 a §  Maailman postiliiton nimetty operaattori  *Viestintävirasto asettaa yleispalvelun tarjoajalle tai, ellei yleispalvelun tarjoajaa ole nimetty, muulle postiyritykselle, velvollisuuden toimia Maailman postiliiton yleissopimuksen (SopS 69/2011) mukaisena nimettynä operaattorina ja noudattaa Maailman postiliiton sopimuksia.*  36 §  Erehdyksessä jätettyjen kirjelähetysten välittäminen, kauttakulku ja poikkeukset velvollisuudesta välittää ulkomailta saapuvia kirjelähetyksiä  Postiyritys on velvollinen huolehtimaan, että sen välitettäväksi erehdyksessä jätetty kirjelähetys toimitetaan muun postiyrityksen välitettäväksi, jos kirjelähetyksen vastaanottajan osoitepaikka ei sijaitse ensiksi mainitun *postiyrityksen 4 §:n ilmoituksen mukaisella jakelualueella.* Välittäminen on tehtävä kustannussuuntautuneella hinnalla ja avoimin ja syrjimättömin ehdoin.  Postiyrityksen, joka toimii *24 a §:n* mukaisena nimettynä operaattorina, tulee kuljettaa toisen nimetyn operaattorin sille luovuttama suljettu posti sekä avopostina lähetettävät kirjelähetykset turvallisimmalla tavalla niitä nopeimpia teitä, joita se käyttää omissa lähetyksissään.  — — — — — — — — — — — — — —  36 a §  Osoitteenmuutos- ja jakelunkeskeytyspalvelu  Postiyritys on velvollinen järjestämään osoitteenmuutos- ja jakelunkeskeytyspalvelun.  37 §  Postinumerojärjestelmä  *Viestintävirasto* huolehtii siitä, että postitoiminnan hoitamiseksi ylläpidetään postinumerojärjestelmää. Yleinen postinumerojärjestelmä on sidoksissa maantieteellisiin alueisiin. Lisäksi yksittäisten asiakkaiden käyttöön voidaan antaa postinumeroita, jotka eivät ole sidoksissa maantieteellisiin alueisiin. Postinumero on viidestä numerosta muodostuva tunnus, joka merkitään osoitetoimipaikan nimen eteen.  *Viestintävirasto asettaa postinumerojärjestelmän ylläpitämistä koskevan velvollisuuden yleispalvelun tarjoajalle tai, ellei yleispalveluvelvollisuutta ole asetettu, muulle postiyritykselle.*  — — — — — — — — — — — — — —  41 a §  Postilähetysten merkitseminen  Postiyrityksen on merkittävä lähetyksensä siten, että ne ovat tunnistettavissa ja erotettavissa muiden postiyritysten vastaavista lähetyksistä.  69 §  Postitoiminnan valvontamaksun suuruus  *Postitoiminnan valvontamaksun suuruus on 0,29 prosenttia postiyrityksen Suomessa harjoittaman postitoiminnan sen tilikauden liikevaihdosta, joka on päättynyt kaksi vuotta ennen valvontamaksun perimistä, kuitenkin vähintään 2 000 euroa. (16.12.2011/1345). Jatkossa valvontamaksu kohdistuu 3 §:n mukaista ilmoituksenvaraista toimintaa harjoittaviin postiyrityksiin.* |